Γ.Σ. Ερμής Αμυνταίου

Ο **Γυμναστικός Σύλλογος Αμυνταίου ο Ερμής** είναι ελληνικό ποδοσφαιρικό σωματείο το οποίο εδρεύει στο Αμύνταιο και ιδρύθηκε το 1926. Επίσημα χρώματα του αποτελούν το κόκκινο και το μαύρο. Έχει συμμετοχές στα πρωταθλήματα της Γ΄ Εθνικής και της Δ΄ Εθνικής. 

## Ιστορία
### Ίδρυση και πρώτα χρόνια
Ο Γ.Σ. Ερμής Αμυνταίου δημιουργήθηκε ανεπίσημα το 1918 από τους Αθανάσιο Χατζή, Σταύρο Χατζημηνά, Αθανάσιο και Φώτιο Ζούγκα. Πρώτος πρόεδρος του είναι ο Κωνσταντίνος Αρσενάκης (1918-1923). Οι ιδρυτές του Ερμή είχαν ως πρότυπο τους Άγγλους στρατιώτες των συμμαχικών δυνάμεων που εκείνη την εποχή είχαν στρατοπεδεύσει στην περιοχή. Σε ώρες ανάπαυλας οι στρατιώτες σχημάτιζαν ομάδες και έπαιζαν μεταξύ τους ποδόσφαιρο. Δεν άργησε όμως η ώρα που στο παιχνίδι μπήκαν οι νεαροί Αμυνταιώτες και όπως ήταν αναμενόμενο έμαθαν τους κανόνες του ποδοσφαίρου αλλά και πολλά μυστικά αυτού του νέου αθλήματος που τους συγκίνησε τόσο πολύ. 

Ο Ερμής την περίοδο 1918-19 έπαιζε αγώνες μόνο με ομάδες που τις αποτελούσαν στρατιώτες των συμμαχικών δυνάμεων όπως Άγγλοι, Γάλλοι αλλά και όπως είναι γραμμένο στα χαρτιά και από Ρώσους αιχμαλώτους. Ο πρώτος αγώνας του Ερμή έγινε τον Απρίλιο του 1918. Αντίπαλος ήταν η Γαλλική ομάδα του Συντάγματος των Σιδηροδρομικών. Αυτός ο πρώτος αγώνας του Ερμή είχε πανηγυρικό χαρακτήρα και πλήθος κόσμου τόσο από τους κατοίκους της κωμόπολης και των τοπικών αρχών, όσο και από τους στρατιώτες και τους ανώτατους των Συμμαχικών Δυνάμεων. Ο αγώνας διεξήχθη στην θέση που είναι σήμερα το Γυμνάσιο, παλαιότερα ήταν εκεί μια πολύ μεγάλη πλατεία που κατά μήκος του δρόμου ήταν το Οθωμανικό Διοικητήριο. Το παιχνίδι έληξε με νίκη του Ερμή με σκορ 1-0. Το γκολ σημειώθηκε στο δεύτερο ημίχρονο από τον κεντρικό αμυντικό, Β. Μπάλιο. Το 1919, ιδρύονται άλλες δύο ομάδες ο Άρης και ο Αετός, ενώ δύο χρόνια αργότερα ιδρύονται ο Κεραυνός και ο Ηρακλής.
  
Στην αρχή, οι ομάδες είχαν συνοικιακό χαρακτήρα, με την κάθε μια να έχει τους αρχηγούς της. Στα πρώτα αυτοσχέδια πρωταθλήματα νικητής ήταν ο Ερμής για τις περιόδους 1919-20, 1920-21 και 1922-23. Ο κάθε πρωταθλητής εκείνη την περίοδο έπαιζε 2 αγώνες με τον πρωταθλητή από την πόλη της Εδέσσης. Το 1923 διαλύονται όλες οι μικρές ομάδες και απορροφούνται από τον Ερμή. Πρόεδρος εκείνη την περίοδο αναλαμβάνει ο Στέφανος Χατζής.

Το 1924 ο Ερμής παρουσιάζει μεγάλη ποδοσφαιρική δράση και γίνεται ιδιαίτερα γνωστός ακόμα και στο εξωτερικό. Το 1925 δίνει το πρώτο του φιλικό στη Θεσσαλονίκη στο γήπεδο του Ηρακλή με την ομάδα του Άτλαντα. Ο αγώνας έγινε παρουσία χιλιάδων φιλάθλων με το αποτέλεσμα να είναι ισόπαλο με σκορ 2-2. 
  
Το 1926 ο Ερμής στέφεται πρωταθλητής Δυτικής Μακεδονίας, νικώντας τον Μέγα Αλέξανδρο Εδέσσης με σκορ 3-2. Τον Μάιο του 1926 το ΔΣ του Ερμή αποτελείται από τους: Σταύρο Στάΐο - Αντιπρόεδρο, Μιχάλη Κοζύρη - Γενικό Γραμματέα, Αμύντα Τολίκα - Ταμία, Αντώνιο Ζούγκα - Έφορο, Τάκη Λιάνη, Στέφανο Χατζή και Παντελή Ιωακιμίδη - Σύμβουλους. Το ίδιο έτος η διοίκηση του Ερμή ανακήρυξε δωρητή τον Τραΐανό Χατζή για τις δωρεές του στο σύλλογο και επίτιμο πρόεδρο τον Ιωάννη Χατζή.

Τον Ιούνιο του 1926 ο Ερμής Αμυνταίου κάνει αίτηση για συμμετοχή του στη τότε νεοσύστατη Ε.Π.Ο. και εκπρόσωποι του Ερμή στην Ε.Π.Ο. ορίζονται οι Γ. Λοίζης και Γ. Δασύλλας. Άξιο αναφοράς είναι το ετήσιο κόστος της ομάδας που κυμαινόταν από 200.000 δρχ μέχρι 500.000 δρχ ενώ το κόστος του εισιτηρίου ήταν μόλις 5 δρχ. Το χρώμα της ομάδας ήταν το κόκκινο στις φανέλες και το μαύρο στα κοντά παντελονάκια. Πρόεδρος της ομάδας ήταν ο Μάρκος Χατζής και προπονητής της Ομάδας, ταυτόχρονα και παίχτης ήταν ο Βουλγαρίδης, αθλητής από την Κωνσταντινούπολη.

Η πρώτη σύνθεση του Ερμή είναι η εξής: Χατζηιωάννου Ιωάννης, Λιάνης Σίμος, Τσαλιγκόπουλος Ηλίας, Νάνος Βασίλης, Ζούγκας Φώτιος, Τράικος Βασίλης, Βουλγαρίδης Χρήστος, Χατζημηνάς Σταύρος, Χατζής Αθανάσιος, Ζιούμος Γιώργος και Χατζηιωάννου Ανέστης. 
  
Το 1927 αναλαμβάνει πρόεδρος ο Μιχάλης Κοζύρης. Το 1928 ο Ερμής κατακτά το πρωτάθλημα (2ο συνεχόμενο) της Δυτικής Μακεδονίας, νικώντας τον Μέγα Αλέξανδρο Εδέσσης με σκορ 1-0, ενώ το ίδιο έτος ο Ερμής κάνει τις πρώτες του μεταγραφές και δίνει στον Ολυμπιακό Κοζάνης τους Τσαλιγκόπουλο και Τράικο, και το 1929 κατακτά το τρίτο πρωτάθλημα Δυτικής Μακεδονίας. Το 1930 και το 1931, ο Ερμής κατακτά συνεχόμενα το πρωτάθλημα Δυτικής Μακεδονίας. Την περίοδο 1932 έως 1937 το Αμύνταιο ποδοσφαιρικά εκπροσωπείται από τον Άρη Αμυνταίου. Το 1938 διακόπτονται τα πρωταθλήματα λόγω της οικονομικής κρίσης για τρία χρόνια. Το 1941 ο Ερμής εμφανίζεται πάλι στο πρωτάθλημα Δυτικής Μακεδονίας, μέχρι το 1944 όπου διακόπηκαν για άλλα 4 χρόνια τα πρωταθλήματα λόγω της γερμανικής κατοχής. Στην δεύτερη εμφάνιση του ο Ερμής φαίνεται να κατακτά ένα πρωτάθλημα νομού και ένα κύπελλο νομού το 1941 και 1943 αντίστοιχα.

### Νεότερα χρόνια
Από τα μέσα της δεκαετίας του 1940 έως το 1957 αποτελούσε μέλος της Ε.Π.Σ. Μακεδονίας. Στις 28 Ιουνίου 1957 εισχώρησε στην Ε.Π.Σ. Βορειοδυτικής Μακεδονίας. Το 1966 κατέκτησε το πρωτάθλημα και την σεζόν 1966-67 αγωνίστηκε για πρώτη φορά σε εθνική κατηγορία, τερματίζοντας στην 8η θέση του 3ου ομίλου της Γ΄ Εθνικής. Την επόμενη σεζόν δεν διεξήχθη η Γ΄ Εθνική και έτσι ο Ερμής επανήλθε στα τοπικά πρωταθλήματα της Ε.Π.Σ. Βορειοδυτικής Μακεδονίας. Το 1979 δημιουργείται η Ε.Π.Σ. Φλώρινας και ο Ερμής εντάσσεται σε αυτή. Το 1983 κατακτά το πρωτάθλημα και την επόμενη σεζόν αγωνίστηκε στην νεοσύστατη Δ΄ Εθνική. Η παρουσία του όμως αποδείχθηκε σύντομη καθώς τερμάτισε στην 13η θέση χάνοντας για 4 βαθμούς την παραμονή.

Το 1990 κατακτά πάλι το πρωτάθλημα και ανεβαίνει στην Δ΄ Εθνική, στην οποία κατάφερε αυτή την φορά να παραμείνει σε αυτή για 3 χρόνια. Παρά τον υποβιβασμό, ο Ερμής δεν το βάζει κάτω και το 1994 κατακτά για τρίτη φορά το πρωτάθλημα και παίρνει την επάνοδο στην Δ΄ Εθνική, στην οποία την επόμενη σεζόν υποβιβάζεται πάλι στα τοπικά πρωταθλήματα.

Το 2001 κατέκτησε το κύπελλο της Ε.Π.Σ. Φλώρινας. Το 2002 τερμάτισε στην 2η θέση του πρωταθλήματος και πέτυχε την άνοδο μετά από 7 χρόνια. Την σεζόν 2002-03 τερμάτισε στην 12η θέση και επέστρεψε στο τοπικό πρωτάθλημα. Από το 2003 έως το 2017 αγωνίστηκε στα τοπικά πρωταθλήματα της Ε.Π.Σ. Φλώρινας. Το 2015 κατέκτησε το κύπελλο για δεύτερη φορά στην ιστορία του. Το 2017 ο Ερμής κατακτά το πρωτάθλημα μετά από αρκετά χρόνια και παίρνει την πολυπόθητη άνοδο στις εθνικές κατηγορίες ύστερα από 14 χρόνια. Η σεζόν 2017-18 βρίσκει τον Ερμή στην Γ΄ Εθνική ύστερα από περίπου μισό αιώνα, στην οποία τερματίζει στην 4η θέση και καταφέρνει μια άνετη παραμονή. Παράλληλα, εκείνη την περίοδο κατέκτησε το κύπελλο. Η επόμενη σεζόν όμως, δεν ήταν αντίστοιχη με της προηγούμενης. Ο Ερμής υποβιβάστηκε, τερματίζοντας στην προτελευταία θέση, έχοντας μόνο 2 νίκες στο ενεργητικό του. Το 2020 το πρωτάθλημα της Ε.Π.Σ. Φλώρινας διακόπτεται λόγω πανδημίας και ο Ερμής τερμάτισε στην 1η θέση της βαθμολογίας, παίρνοντας και πάλι την άνοδο στις εθνικές κατηγορίες. 

Την σεζόν 2020-21 αγωνίστηκε στην Γ΄ Εθνική ως 4η κατηγορία πλέον, στην οποία τερμάτισε στην 12η θέση του 3ου ομίλου και μοιραία υποβιβάστηκε. Το 2023 κατέκτησε το ντάμπλ και κατάφερε την συμμετοχή του στο ειδικό πρωτάθλημα ανόδου, στο οποίο δεν κατάφερε την άνοδο τερματίζοντας στην 6η θέση του 2ου ομίλου. Την ίδια πορεία επανέλαβε και το 2024, με τον Ερμή αυτή την φορά να παίρνει την άνοδο στην Γ΄ Εθνική λόγω κενών θέσεων, παρότι στο ειδικό πρωτάθλημα τερμάτισε στην τελευταία θέση του 2ου ομίλου έχοντας μόνο ήττες.

Την σεζόν 2024-25 αγωνίστηκε στην Γ΄ Εθνική, στην οποία έκανε κακή πορεία και εν τέλει υποβιβάστηκε στο τοπικό πρωτάθλημα.

## Παρουσία στα εθνικά πρωταθλήματα

## Τίτλοι
* 6 Πρωταθλήματα Α΄ Κατηγορίας Ε.Π.Σ. Φλώρινας:
** 1982-83, 1989-90, 2016-17, 2019-20, 2022-23, 2023-24
* 5 Κύπελλα Ε.Π.Σ. Φλώρινας:
** 2000-01, 2014-15, 2017-18, 2022-23, 2023-24
* 5 Πρωτάθλημα Α΄ Κατηγορίας Ε.Π.Σ. Δυτικής Μακεδονίας:
** 1925-26, 1927-28, 1928-29, 1929-30, 1930-31
* 1 Πρωτάθλημα Α΄ Κατηγορίας Ε.Π.Σ. Βορειοδυτικής Μακεδονίας:
** 1965-66

## Παραπομπές


## Πηγές
* ΕΡΜΗΣ Αμυνταίου - 99 χρόνια ιστορία…

Κατηγορία:Αθλητικοί σύλλογοι Φλώρινας
Κατηγορία:Ιδρύσεις αθλητικών συλλόγων το 1926
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1926